《念奴娇·扬州平山堂》
清代·魏元戴

上清沦谪，莽乾坤、赢得二分明月。几度客星淮海畔，寂寞江都相业。

铁骨冰心，忠魂寄托，梅岭今萧瑟。蕃釐观在，天人一例香歇。

午瓯清茗寒泉，何须浊酒，翠袖襟尘泼。六代江山趋眼底，全胜淮东揽得。

烟雨楼台，风流人物，几换红羊劫。御题留处，南朝旧恨休说。

作者简介：1867-1929，南昌县人。光绪二十九年进士，考功郎。